দিনাজপুরকে এক কথায় আমাদের উত্তরবঙ্গের প্রাণ বলা চলে, আর তা কেনই বা নয়? যেখানে রয়েছে রাজবাড়ী, রামসাগরের মত অলৌকিক দিঘী এবং স্বপ্নপুরির মত স্বপ্নের পারিবারিক জায়গা। আসলে সব মিলিয়ে এক কথায় যদি দিনাজপুরকে ব্যাখ্যা করতে যাই তখন একটা কথাই বলা যায়, আর সেটা হল বহু মুঘলীয় নিদর্শনের এক অভূতপূর্ব সমন্বয় হচ্ছে দিনাজপুর। আরেকটি কথা, সেই অষ্টাদশ শতাব্দীর শ্রেষ্ঠ শিল্পীদের হাতে নির্মিত এক আশ্চর্য মন্দিরও রয়েছে এই শহরে আর তার নাম হল ‘কান্তজিউর মন্দির’। এই মন্দির এর এক একটি ইটে খচিত আছে সনাতন ধর্মাবলম্বীদের সকল দেবদেবীর বিগ্রহ । কি দেখতে পাচ্ছেন তো? সবচেয়ে আশ্চর্যের বিষয় হচ্ছে যে, এই মন্দিরকে কখনোই একটি ক্যামেরার রিলে পূর্ণাঙ্গভাবে ছবি বন্দী করা সম্ভব হয় না।